# Ukebrev uke 34. Referat fra møte 23.8.2016.

Møtet var viet komitéenes oppsummeringer av arbeidet de siste gangene. Først ut var Per Kveen, som presenterte planene til TRF-/prosjektkomitéen. Hovedmålet for komitéen er å skaffe inntekter til klubben, og samtidig å planlegge, lede, gjennomføre og finansiere klubbens lokale og internasjonale prosjekter. Ifølge Per er det viktig at vi har prosjekter som kan gjentas år for år, slik at vi slipper å finne opp kruttet på nytt hvert år.

To ideer skal prøves ut i år. Det ene er rebusløp for Sandes befolkning. Det skal prøves ut for medlemmene 11.10., og hvis det går som komitéen håper, kan det gjennomføres i større skala seinere. Den andre ideen går ut på å arrangere åpne vinkvelder med underholdning. Der vil vi kunne drive medlemsverving i samme slengen!

Per snakket også om muligheter for finansiering av prosjektene, og om at shelterbox og waterbox kanskje kan bli vårt nye internasjonale prosjekt. På møtet ble det for øvrig gjennomført vinlotteri, noe som kommer til å bli gjentatt på flere møter.

Erik G. snakket for kommunikasjonskomitéen. Utad gjelder det å «henge seg på» prosjektene, og gå til avisa med planene. Vi må også følge opp planer fra andre komitéer, og tenke omdømme og rekruttering ved å presentere oss i Sande Avis. Innad fortsetter arbeidet med å utvikle en god hjemmeside. Referattjenesten står sentralt. I år satser vi også på å utvikle en brukbar facebook-side. Gruppa «Sande Rotary» fins allerede!

Arv Henning Tjore representerte medlemskapskomitéen. Deres viktigste forslag går ut på at hvert medlem forplikter seg til å ta med seg en gjest til et møte i løpet av året. På åpne møter bør vi legge ut et ark til alle deltakere der de blir spurt om de er interessert i å vite mer om Rotary, og der e-post og tlf-nr til sentrale medlemmer står. Vi bør nærme oss 35 medlemmer!

Trond Sando, klubbens YEO, snakket om ungdomsutveksling. Vi står for tur igjen i 2017-18, og må starte prosessen med å finne en kandidat. Trond tar kontakt med Sande vgs for å informere elevene der, og vi må ha noe inn i avisa.

Programkomitéen og festkomitéen la fram datoer for kommende møter og arrangementer, uten at vi her går nærmere inn på det. Følg med på hjemmesida!